Kamis, 29 Desember 2011
PESAN KESEHATAN DALAM KABA
KABA ADOLAH KESENIAN ANAK NAGARI
UNTUK PENYAMPAI PESAN ADAT DAN AGAMA
YANG MASIH EKSIS SAMAPAI SAAT INI
di
SUMATERA BARAT (minangkabau)
Kaik bakaik rotan sago
Takaik di aka baha
Turun di langik tabarito
Jatuah ka bumi jadi kaba
Tambilang di rumpun lansek
Nan tasisik di ruang lantai
Di bilang sado nan dapek
Nan tingga untuak rang pandai
Banda urang ambo bandakan
Padi barapak di pamatang
Daun ilalang tinggi tinggi
Kaba urang ambo kabakan
Antah talabiah antah kurang
Kok kurang usah di salahi
Ampun baribu kali ampun
Rila jo ma’af di kandak-i
Kaba kok ado banan ragu
Nan mambaco urang panyantun
Nan manulih jo sanang hati
Itu nan tuah di pangulu
Balam tambago kanai tembak
Tingga anak nyo ka duo nyo
Salam ta’azim ambo mintak
Kaba baraliah ka curito
Ado lah pado suatu sanjo, patang kamih malam juma’aik, kiro kiro pukua salapan, sasudah sambayang isa, di nagari taluak kiro kiro, dalam kualo angan-angan, adolah urang nan tasabuik, tamusahua kamano mano, tuah tapancang di nagari, tabendang sampai kalautan, kasayangan sakoroang kampuang, iyo bana bak kato urang, dek sadang badaun rimbun, kutiko tampuak lai bagatah, rampak bak bungo kacubuang, rimbun bak bungo kalikih, sanjuang balungguak tiok hari, indak lah cacek nan katibo, hanyo lah puji nan kalabiah, baitu sajo tiok hari, urang nan sangaik elok bana, rang kayo suko di makan, rang elok salendang dunia, bakeh nan mikin salang tenggang, kasayangan urang nan banyak. Siapo lah urang nan elok tu, suku nyo pisang di tiagan, iyolah datuak manti kayo, baliau baradiak duo urang, nan tuo siti salamah, nan bunsu si ameh urai. Kok hanyo siti salamah, kawin jo urang daerah itu juo, bagala sutan baiak budi, urang jambak di balai satu. Aluran diri siti salamah, inyo baranak duo urang, anak nan bagai anak balam, sikua jantan sikua batino, nan tuo anak laki-laki, banamo si elok baso, nan bunsu anak nyo parampuan, banamo si cinto manih. Aluran si upiak cinto manih, mangko itu namo nan babari, sajak mulo lahia ka dunia, tampek kasiah sayang tatumpah, tatuntuang cinto ayah bundo, iyo bana bak pantun urang,
Baringin dibalai gadang
Alah tumbang di pupuik ribuik
Sayang ka anak joloang gadang
Habih dagiang tulang di rauik
Kok hanyo sicinto manih, alah tamaik di tsanawiyah, kini tacinto nak manyambuang, taniaik bana nak sikola, itu nan rancak maso kini.
Kito tinggaan cinto manih
To japuik datuak manti kayo
Indak kito ma habih barih
Hanyo nak jaleh curito ko
Kayo nyo datuak manti kayo, kok hanyo sawah jo ladang, sawah batumpak dinan data, ladang babidang dinan lereang, banda baliku turuik bukik, padi masak jaguang ma upiah, taranak bakambang biak. Dek elok rasaki tahun kini, lah naiak padi kasado nyo, sasudah di hetoang di nisapi, lah di etoang padi ka zakat, di bilang pulo urang kampuang, nan patuik manarimo zakat, rang nan ampiang di etoang dulu, sudah tu baru rang nan jauah, baitu juo salamo ko, lalu basukek hanyo lai, di masuak kan kadalam sumpik, nan patuik agiah ba umpuak, satangah agiah bacacah. Sadang di bimbang nan baitu, tadanga urang mandaham, bak raso urang di halaman, aniang pageh di ateh rumah, mandanga suaro nan taditu, indak do lamo antaro nyo, tadanga pintu urang tokok. Baru mandanga nan baitu, dek diri tuanku budi baiak, talalu tagak nyo sakali, di bukak pintu karumah, baru nampak urang nan tagak, lah nyato datuak manti kayo, kiro nyo mamak kanduang anak, mamak rumah malah nan tibo. Dek diri datuak manti kayo, indak rago di suruah masuak, mancaliak pintu lah tabukak, lalu masuak inyo sakali, nyo cari duduak nan manyanda, manyanda dakek sitindiah, mambalakang ka pintu ketek. Dek diri sicinto manih, baru mancaliak mamak kanduang, indak rago di suruah bana, taruih ka dakek meja makan, nyo ambiak cerek nan barisi, langkok jo galeh sacukuik nyo, di latakan dakek mamak kanduang, sasudah cerek nyo latakan, cerek barisi aia putiah, lalu duduak inyo sakali, nyo duduak agak kabalakang, di balakang siti salamah, mangdanga rundiang urang tuo. Indak do lamo antaro nyo, kalua rundiang dek Salamah, bakato bakeh anak kanduang, iyo si upiak cinto manih. Anak kanduang sicinto manih, ba’apo anak lalai juo, anak ka dapua lah daulu, iduik-i api di tungku, tenggekan pariuak isi bareh, buek kan kopi untuak mamak, hari lah lawek tangah hari, alah litak mamak kau garan. Dek diri sicinto manih, baru mandanga rundiang mandeh, indak tarago nyo iyoan, bagageh rang gadih tagak, lalu ka dapua nyo sakali. Alah sampai upiak di dapua, lalu nyo mulai bakarajo, sadang kan datuak manti kayo, lalu batanyo maso itu, kapado sutan baiak budi, duo jo diri si salamah. Manolah adiak kaduo nyo, mangko danai datang bak kini, lai di denai nan takana, tapikia dalam kiro-kiro, tantangan si upiak cinto manih, kan alah tamaik basikola, alah tamaik di tsanawiyah, sikola manangah caro kini. Alah koh garan kau tanyoan, apo nan cinto di hati nyo, ba’a mungkasuik inyo kini, lai koh taniaik nak manyambuang. Sabab kan ba’a dek baitu, kaba barito nan den danga, anak si siah katinggian, nan samo sikola jo sicinto, ka Padang mungkin nyo manyambuang, inyo baniaik jadi guru, pakan di muko kabarangkek, nan diri si upiak cinto manih, apo kolah buah pangana nyo. Manjawek sutan baiak budi, mangdanga kato dari tuan, itu lah kato sabana nyo, lai mah kito sapangana, sabab kan ba’a dek baitu, lah ampek hari jo iko, aluran si upiak cinto manih, ka padang juo pangana nyo, tiok cacah inyo mangecek, iyo ka diri si salamah, nan mandeh nyo bajanji juo, mananti tuan kok lai datang. Kini tuan alah di rumah, elok lah itu di rundiangan, caro ba apo nan ka baiak, kok lai tabangkik batang tarandam, talawan pulo dunia urang, nan kami manyarah sajo, ka tuan rundiang tasarah, elok buruak bak kato tuan. Manjawek datuak manti kayo, kok itu kandak cinto manih, pasanang sajo kiro-kiro, nak jan kito ma habih barih, denai barundiang lah jo inyo.
Balam tambago tigo gayo
Murai bakicau ateh pintu
Salam ta’azim curito ko
Kaba baraliah tantang itu
Sungguah baraliah sinan juo, aliah kapado sicinto manih, dek rang gadih masak pangaja, pandai batanak jo manggulai, indak do lamo antaro nyo, lah masak sagalo nan nyo buek, lalu ma hedang nyo sakali, salasai pulo nan bak kian, dek diri sicinto manih, lalu barundiang ka mamak nyo, manolah mamak kanduang ambo, sarato ayah kanduang diri, hidangan nan alah tasadio, mamak oi makan lah sakali, ayah kanduang baitu juo, makan lah samo jo mamak, hari lah ampia pukua duo, lah patuik maraso litak. Aluran urang nan baduo, indak rago manjawek bana, lalu tagak inyo sakali, taruih ka dakek meja makan, lah makan urang kaduo nyo, rang sumando jo mamak rumah, makan sasuok duo suok, cukuik katigo nyo lah kanyang, pindah duduak inyo sakali, baliak katampek duduak tadi, dek disinan kopi talatak, rokok timbakau sinan pulo, sapueh barundiang-rundiang, salasai bakameh cinto manih, lalu di imbau dek mamak nyo, mano kau sicinto manih, ka au kamari malah duduak, mamak nak barang di katoan. Dek diri sicinto manih, mandanga mamak dek ma imbau, lalu mandakek nyo sakali, inyo duduak dakek mamak nyo, indak do lamo sudah itu, kalua tanyo dek mamak nyo, mako nyo cinto mamak imbau, ado dek mamak nan takana, tapikia dalam kiro-kiro, alah sapakan sampai kini, tantangan diri ka au juo, dek alah tamaik tsanawiyah, kamano tujuan kau nak manyambuang, atau mungkin di rumah sajo, kabatani samo jo mandeh kau, atau kamano nan katuju. Lalu manjawek cinto manih, kok itu mamak tanyoan, iyo pulo itu kiro nyo, nan takana di badan denai, tapikia dalam kiro-kiro, siang tak namuah di hilangan, pikiran kasanan juo, iyo bana bak kato urang. Tunjuak sakik kalingkiang damam, jari manih tagamang-gamang, haram nan lain buah angan, niaik ka padang nan tabayang, ka siteba ka pondok kopi, dek disinan hanyo nan ado, sikola tantang kesehatan, abid lai akes pun lai, sanitasi kan lai pulo, itu di denai nan taniaik, kok ka kuliah ka UNP, atau ka unand jo bung hatta, bialah indak bakuliah, denai indak ka jadi guru, atau kajadi juru tulih, itu nan jadi buah pikia, pulang kato ka mamak juo. Sadangkan datuak manti kayo, sanang raso nyo dalam hati, indak nyo pikia panjang bana, lalu bakato nyo sakali, kalau lah itu nan taniaik, nan mamak sasuai sajo, minggu di muko kito ka padang, bialah mamak ma antakan, sabab kan ba’a dek baitu, adiak etek kau nan nomor duo, inyo tingga di kota padang, basuami rang koto baru, nan etek kau tu indak bakarajo, dek suami nyo lai pagawai, ba karajo dibalai kota, walau pun pagawai randah, miki pun indak kabalabiah, kok gaji nan nyo tarimo, lai cukuik bulan ka bulan, sambia manyilau inyo juo, dek alah lamo indak pulang, kok lai lapang rumah nyo, mungkin bisa kau tingga sinan, tapi di mamak nan takana, bukan untuak tampek tingga kau, ba’a ko asa jo mulo nyo, mangko hati kau kareh bana, nak masuak sikola bidan, kok ndak ka bidan ndak sikola, cubo tarangan pado mamak, nak nyato tarang balateh, nak asah siang bak hari. Kalau itu mamak tanyoan, buliah juo ambo tarangan, danga dek mamak jaleh-jaleh, lah tangah duo tahun sampai kini, uni erna nan di talago, anak kanduang mak tuo reno, anak surang tungga babeleang, kan mati baranak ketek, kutiko uni tu sakik, sakik bak raso ka basalin, urang kampuang suok jo kida, lah nak mambao ka rumah sakik, ka puskesmas ado nan dakek, puskesmas pembantu bagai ado, tapi ba alah mangatoan, antah dek indak basikola, antah takuik ba operasi, kok pitih ndak ado indak mungkin, urang basawah laweh pulo, sadang bagalau suaro urang banyak, aluran diri mak tuo reno, inyo sapakaik jo anak nyo, nan sadang sakik kabasalin, sabab suami nyo indak di rumah, inyo marantau ka parawang, bapakaik anak jo induak, ba imbauan ka dukun kampuang, bukan awak indak picayo, indak yakin ka dukun kampuang, sabalun ado puskesmas, kan iyo jo dukun rang baranak, tapi itu maso saisuak, kini dunia nan alah maju, alat-alat batambah canggih, urang dukun batambah kurang, kok ado bana surang baduo, itu pun lah gaek bana, antah lah nan ka di sabuik mak, dek malang sakijok mato, mujua nan sapanjang hari, kiro nyo rang dukun tu sadang sakik, lajaik di lapiak katiduran, baru sampai urang manjapuik, alun ta tingkek anak janjang, satibo tangah hilaman, uni erna lah mandaulu, bapulang karahmatullah, itu lah asa jo mulo nyo, mangko nyo hati ambo kareh, sampai kini indak barubah, ibo awak jo urang kampuang, nan indak bapendidikan, indak pulo pandai batanyo, kok sampai lah ambo tamat isuak, dapek karajo di puskesmas, mungkin indak sanang di rumah, masuak kampuang kalua kampuang, manjalehan ka urang awak, ba’a caro nyo iduik sehat, di kumpua an urang tiok joroang, walau pun wirit di musajik, kan bisa juo di sambia an, bicaro tentang kesehatan, apo lai nan gadih-gadih, nan alah indak basikola, di iduikan posandu di kampuang ko, untuak di agiah pembekalan, nyampang kok sampai bajunjuangan, ba’a caro ma uruih anak, makan minum jo kesehatan, sarato kain jo baju, hiduik bersih kato rang kini.
Kalam patah dawaik tatunggang
Api padam puntuang lah hanyuik
Indak dapek manyurek lai
Barilah maaf si pangarang
Curito di siko ambo tutuik
Sambah jo simpuah panyudahi
Catatan : 1. anak sarupo anak balam, 2. anak surang tungga babeleang, adolah program KB
Buliah ganti judul sasuai jo kebutuhan
Langganan: Entri (Atom)
ind_Latn min_Latn min_Latn ind_Latn ind_Latn scn_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn bjn_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn sun_Latn